野堂惠老惠筍
作者：袁說友
朝代：宋

paragraphs: 騎臺落日餐秋菊，寒食江南饌餳粥。
一年節物正撩人，賸把嘗新伴幽獨。
平生慣飽藜藿淡，口腹累人何日足。
故園又作穿籬態，解籜呈新包一束。
甘寒不澆礧磈腸，一飯更須炊白玉。
年來稍學長沙味，一月煨藏愛餘馥。
腥羶棄去不復念，從渠且負將軍腹。
老僧日食常住供，飽坐饑食不論斛。
春來不訟籜龍冤，每誦坡僊食無肉。
箇中風味有誰同，付與新詩照湖綠。